Amerikanske Listserve.com har kigget på diktatorens liv - og præsenterer de mest utrolige historier om Kim Jong-il.



Er du selv stødt på andre bizarre historier om Kim Jong-il, så skriv dem i kommentarfeltet herunder.

Først 5 fra propaganda-maskinen i Nordkorea:







En ikke helt almindelig fødsel

Ifølge den nordkoreanske historieskrivning fødtes Kim Jung Il i hjertet af det hellige bjerg Paekdu på en hemmelig base. Netop i det øjeblik han kom til verden, blev himlen lyst op af en funklende stjerne, årstiden skiftede fra vinter til forår, og der var regnbuer overalt. Ifølge vestlige medier var de faktiske omstændigheder noget anderledes: Diktatoren blev født i en guerilla-lejr i Rusland, fordi hans far var på flugt fra japanerne.

Trendsetter



Kim Jong-il var ikke bare en stor leder, han var - hvis man skal tro den nordkoreanske avis Rodong Sinmun - et stilikon for hele verden. Hans åbentstående khaki-skjorte og matchende bukser har forlængst dannet mode, også i Vesten, hvilket avisen så som et tegn på hans store betydning og fine image.

Opfinderen af hamburgeren

Mens de vestlige medier skriver om hungersnød i Nordkorea, har Kim Jung Il travlt med at brødføde sin befolkning - bl.a. er det ham, der har opfundet en ny sandwich, hedder det i den nordkoreanske avis Minju Joson. Sandwichen består af to brød med kød imellem og er særligt designet af diktatoren for at mætte de universitetsstuderendes munde. Han har ladet en særlig fabrik opføre til produktionen.

Verdens største politiker

De statslige medier i Pyongyang rapporterer, at Kim Jong-il er den mest fremtrædende statsmand i verden, hvor folk overalt fejrer hans fødselsdag med film og festivaller.

...Og golfspiller

I 1994 kunne de samme medier fortælle, at Kim Jong-il gik en ualmindelig god runde på golfbanen. Han klarede de 18 huller 38 slag under par - hele fem holes-in-one blev det til. Det er 25 slag bedre end den hidtil bedste runde i historien. En bedrift, der kun blev endnu større af, at det var hans første runde golf nogensinde. Men der er også utrolige historier, som ikke stammer fra propaganda-møllen:

Ville ikke være den eneste misbruger



Da Kim Jong-il blev offer for en rideulykke, udskrev hans læge smertestillende medicin. Men, fortæller en tidligere ansat i en bog om diktatoren, da Kim frygtede at blive afhængig, besluttede han, at hans administrative stab skulle injiceres med samme dosis hver dag. Så var han i det mindste ikke den eneste, der blev afhængig.

Kidnappede filminstruktør

Kim Jong-il ønskede sig brændende en kommunistisk propagandaversion af filmen Godzilla. Til det formål kidnappede han Shin Sang-ok, en sydkoreansk instruktør, sendte ham i fængsel og tvang ham til at lave filmen Pulgasari.

Deporterede handicappede

I 1989 flyttede Kim Jong-il handicappede indbyggere fra Pyongyang op til en stor festival. Regeringen uddelte også foldere, der lovede et vidunderpræparat til folk af lav højde. Dem, som meldte sig selv for at få stoffet, blev angiveligt deporteret til ubeboede øer af hensyn til befolkningens arvemasse.

Hennesys bedste kunde

I de tidlige 1990'ere bekræftede spiritusproducenten Hennessy, at Kim Jong-il var den største kunde, idet han købte cognac for 600-850.000 dollars om året. Gennemsnitindkomsten i Nordkorea er ca. 1000 dollars om året.

Kulisse-byen

Men den skøreste historie af dem alle er måske stadig fra hans fars tid. Kim Jong-ils far lod opføre en propaganda-by på grænsen til Sydkorea for at vise sin overlegenhed. Byen Kijong-Dong har ingen rigtige indbyggere, men timere sørger for lys i vinduerne, og man ser arbejdere feje gaderne for at simulere liv.